Document ID: 32004R0401

32004R0401
L 067/1
JURNALUL OFÍCIAL AL UNIUNII EUROPENE
REGULAMENTUL (CE, EURATOM) NR. 401/2004 AL CONSILIULUI
din 23 februarie 2004
de instituire, cu ocazia aderării Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, a unor măsuri speciale și temporare privind recrutarea de funcționari ai Comunităților Europene
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 283 al acestuia,
având în vedere propunerea Comisiei, prezentată după consultarea Comitetului pentru statutul funcționarilor,
având în vedere avizul Parlamentului European (1),
având în vedere avizul Curții de Justiție (2),
având în vedere avizul Curții de Conturi (3),
întrucât:
(1)
Cu ocazia apropiatei aderări a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei este necesar să fie adoptate măsuri speciale temporare, prin derogare de la Statutul funcționarilor Comunităților Europene („statutul”).
(2)
Având în vedere numărul statelor aderente și numărul persoanelor potențial implicate, aceste măsuri, deși temporare, ar trebui să rămână în vigoare pe o perioadă îndelungată. În acest scop, 31 decembrie 2010 pare a fi data de expirare cea mai adecvată.
(3)
Având în vedere circumstanțele excepționale și previziunile privind viitoarele necesități generale, ar trebui organizate concursuri și pentru recrutarea funcționarilor a căror limbă principală este una dintre cele unsprezece limbi oficiale existente. Scopul acestei măsuri este asigurarea respectării principiilor enunțate la articolul 27 din Statut, inclusiv recrutarea pe o bază geografică cât mai largă posibil.
(4)
Având în vedere amploarea excepțională a aderării prevăzute, prezentul regulament ar trebui adoptat înainte de data efectivă a aderării, astfel încât să poată fi luate toate măsurile pregătitoare care să permită efectuarea recrutărilor avute în vedere cât mai curând posibil după aderare,
ADOPTĂ PREZENTUL REGULAMENT:
Articolul 1
(1) Fără a aduce atingere dispozițiilor articolului 4 al doilea și al treilea paragraf, ale articolului 7 alineatul (1), ale articolului 27 al treilea paragraf și ale articolului 29 alineatul (1) literele (a), (b) și (c) din statut, până la 31 decembrie 2010 pot fi ocupate posturile vacante, în limita numărului alocat în acest sens, ținând seama de deliberările bugetare, prin numirea unor resortisanți ai Ciprului, Estoniei, Ungariei, Letoniei, Lituaniei, Maltei, Poloniei, Republicii Cehe, Slovaciei și Sloveniei după data de aderare efectivă a țărilor respective.
(2) Numirile se fac:
(a)
pentru toate gradele, după data efectivă a aderării;
(b)
cu excepția gradelor A1 și A2, în urma unor concursuri pe baza atât a calificărilor cât și a probelor organizate în condițiile prevăzute în anexa III la statut.
Articolul 2
Până la 31 decembrie 2010 se organizează, de asemenea, concursuri generale pentru recrutarea de funcționari care au ca limbă principală una dintre cele unsprezece limbi oficiale existente. Concursurile respective au ca obiect simultan toate aceste limbi.
Articolul 3
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 februarie 2004.

Labels: 9
15